फेडेररमाथि जोकोभिच हाबी
सर्बियाली नोभाक जोकोभिच बिहीबार चोटग्रस्त रोजेर फेडेररलाई सोझो सेटमा पराजित गर्दै आठौंपल्ट अस्ट्रेलियन ओपन टेनिसको फाइनलमा पुगेका छन् । महिलातर्फ खासै नाम नसुनिएका अमेरिकी खेलाडी सोफिया केनिनले शीर्ष वरीयताकी एस्ली बार्टीलाई पराजित गर्दै प्रतियोगितामा घरेलु चुनौती समाप्त पारेकी छन् । 
मेलबर्न — सर्बियाली नोभाक जोकोभिच बिहीबार चोटग्रस्त रोजेर फेडेररलाई सोझो सेटमा पराजित गर्दै आठौंपल्ट अस्ट्रेलियन ओपन टेनिसको फाइनलमा पुगेका छन् । महिलातर्फ खासै नाम नसुनिएका अमेरिकी खेलाडी सोफिया केनिनले शीर्ष वरीयताकी एस्ली बार्टीलाई पराजित गर्दै प्रतियोगितामा घरेलु चुनौती समाप्त पारेकी छन् । जोकोभिच पहिलो सेटमा ब्रेकडाउनको स्थितिबाट माथि उक्लिए । त्यसयता सानदार प्रदर्शन गरे । उनी खेलमा ७–६ (७/१), ६–४, ६–३ ले विजयी रहे । टाइब्रेकमा विजयी रहेपछि खेलमा जोकोभिचको पूर्ण नियन्त्रण रह्यो । स्विस स्टार फेडेररले पनि खेलकै क्रममा मेडिकल टाइमआउट लिएका थिए । ‘फेडेररले आज जुन स्थितिको सामना गर्नुपर्‍यो, त्योप्रति मेरो सम्मान छ,’ सर्बियाली जोकोभिचले भने । यो जितसँगै उनी १७ औं ग्रान्ड स्लाम उपाधिको नजिक पुगेका छन् । ‘उनी (रोजर) पक्कै पनि चोटग्रस्त थिए,’ फेडेररप्रति सम्मान देखाउँदै जोकोभिचले भने, ‘उनी आफूले सक्दो खेल्नबाट असमर्थ रहे ।’जोकोभिचले अहिलेसम्म मेलबर्नमा भएको सेमिफाइनलमा हार सामना गर्नुपरेको छैन । अब उनले अस्ट्रियाका डोमिनिक थिम र जर्मनीका एलेक्जेन्डर जाभरेभबीच हुने खेलको विजेतासँग भिड्नेछन् । थिमले यसअघि विश्व नम्बर एक राफेल नडालमाथि स्तब्धपूर्ण जित निकालेका थिए । महिलातर्फ २१ वर्षीया केनिनले पहिलो वरीयताप्राप्त अस्ट्रेलियाकी बार्टीलाई ७–६ (८/६), ७–५ ले हराएकी हुन् । स्पेनकी ग्य्राबिन मुगुरुजाले विम्बल्डन च्याम्पियन तथा चौथो वरीयताप्राप्त रोमानियाकी सिमोना हालेपलाई हराइन् । मुगुरुजाले ७–६ (१०/८), ७–५ ले खेल जितिन् । केनिन र मुगुरुजाले शनिबार हुने फाइनल भिड्नेछन् ।फेडेररलाई खुट्टाको चोट थियो । उनी टेन्नी सान्डग्रेनविरुद्ध पाँच सेट चलेको क्वाटरफाइनलमा घाइते भएका थिए । यसअघि फेडेररले सेमिफाइनल छोड्न सक्ने समेत बताइएको थियो । ३८ वर्षे उनी छपल्ट मेलबर्न पार्कमा विजेता रहिसकेका छन् । उनलाई चिकित्सकले खेल्न अनुमति दिएपछि मात्र उनी कोर्टमा उत्रेका थिए । ‘आजको खेलमा मलाई हारको दबाब थिएन,’ उनले भने, ‘तर चोटको बेला खेल्न त्यति सजिलो भने थिएन ।’यसअघि बार्टीसामु सन् १९७८ यता अस्ट्रेलियामा जन्मेका खेलाडीले पहिलोपल्ट उपाधि जित्ने सम्भावना थियो, तर उनी पराजित भएपछि त्यो सकियो । मस्कोमा जन्मेकी केनिन ग्रान्ड स्लामको फाइनल पुगेको यो पहिलोपल्ट हो । ‘यो जितलाई म निःशब्द भएकी छु । मसँग केही पनि बोल्नु छैन । यस्तो स्थितिका लागि मैले सपना भने बुनेको छु । यसका लागि मैले धेरै मिहिनेत पनि गरेकी छु,’ उनले भनिन् । उनी सानामै परिवारसँगै अमेरिका पुगेकी थिइन् ।अर्को महिला सेमिफाइनलमा दुईपल्टका ग्रान्ड स्लाम विजेता मुगुरुजाले यसपल्ट प्रतियोगितामा वरीयता पाएकी छैनन् । उनी दुवै सेटमा पछाडि परेको स्थितिबाट खेल जित्ने अवसरमा पुगेकी हुन् । उनले जितपछि भनिन्, ‘मैले खेलका क्रममा कुनै पनि समय आफू पछाडि परेको सोचिनँ । मलाई खेलमा कायम रहनु थियो । यस्तो स्थितिमा कुनै न कुनै मौका प्राप्त हुने नै गर्छ । खासमा यो जितका लागि म भाग्यमानी रहें ।’